b'\n_START_ARTICLE_\nJ.P. M\xc3\xb8ller\n_START_SECTION_\nUddannelse\n_START_PARAGRAPH_\nHan var s\xc3\xb8n af pottemager Peder Larsen M\xc3\xb8ller og Jacobine f\xc3\xb8dt Due; blev f\xc3\xb8dt i Faaborg, men blev opdraget i Egernf\xc3\xb8rde i Slesvig hos en sl\xc3\xa6gtning, toldforvalter Hansen. Han blev malersvend i Slesvig by og kom derefter til K\xc3\xb8benhavn 1803 samtidig med C.W. Eckersberg, med hvem han sluttede et varigt venskab. P\xc3\xa5 Kunstakademiet vandt han den lille s\xc3\xb8lvmedalje og var f\xc3\xb8rst elev af Nicolai Abildgaard, senere af C.A. Lorentzen, hos hvem han lagde sig efter landskabsmaleri. Prins Christian Frederik tog sig af ham, og et af hans f\xc3\xb8rste landskaber (1810) var et parti af Sorgenfri, hvor man i forgrunden s\xc3\xa5 prinsen selv med to damer. Samtidig havde han bestemt sig for at l\xc3\xa6re at restaurere malerier, og det var for at uddanne sig heri, at han i 1810 fik rejsestipendium af Fonden ad usus publicos, til dels ved prinsens st\xc3\xb8tte. Da forholdene i Br\xc3\xbcssel ikke tilfredsstillede ham, tog han til Paris, hvor han atter m\xc3\xb8dtes med Eckersberg og boede sammen med ham til 1813, da denne rejste til Rom og M\xc3\xb8ller ikke l\xc3\xa6nge efter hjem.\n_START_SECTION_\nKarriere\n_START_PARAGRAPH_\nI Paris havde han dels studeret sit tekniske fag, dels gjort landskabsstudier efter naturen og ved at kopiere f.eks. Claude Lorrain og Pijnacker. Akademiet agreerede ham p\xc3\xa5 hans fremlagte arbejder, og efter opgaven et sj\xc3\xa6llandsk Landskab malede han derefter Parti fra Vordingborg med Udsigt over M\xc3\xb8en, p\xc3\xa5 hvilket han 1815 blev akademisk medlem. Allerede fra 1814 havde han v\xc3\xa6ret ansat som konservator ved Den Kongelige Malerisamling og var i nogle \xc3\xa5r tegnel\xc3\xa6rer for s\xc3\xb8kadetterne. Fra 1841 havde han tillige tilsynet med malerierne p\xc3\xa5 de kongelige slotte. Hans eftersyn af en stor del af malerisamlingens billeder var ikke altid heldigt, idet han, hvad enten det skyldtes hans skole eller var ejendommeligt for ham selv, malede for meget i billederne. Dog fik han 1842 medaljen Ingenio et arti for en vanskelig restaurering af dronning Caroline Amalies portr\xc3\xa6t. Fra 1834 var han ogs\xc3\xa5 konservator (inspekt\xc3\xb8r) ved grev Carl Moltkes malerisamling.\n_START_SECTION_\nKarakteristik af hans kunst\n_START_PARAGRAPH_\nSom landskabsmaler forstod han at finde smukke motiver b\xc3\xa5de i udlandet, f.eks. Tyrol og Schweiz, og i hjemmet, men hans konventionelle behandling, is\xc3\xa6r af l\xc3\xb8vet, skadede tit virkningen af et billedes smukke linjer og heldige belysning. Til Christiansborg Slot malede han 4 store landskaber fra Schweiz og Tyrol, hvori de 4 dagstider var fremstillet. Statens Museum for Kunst ejer otte billeder af ham, hvoraf Wetterhorn og Vejen ved Hammerm\xc3\xb8llen (nu p\xc3\xa5 Kronborg) er de vigtigste. M\xc3\xb8ller var en samvittighedsfuld l\xc3\xa6rer for de yngre landskabsmalere; han fik ved Akademiet indf\xc3\xb8rt pengepr\xc3\xa6mier i landskabsfaget, og han overraskede datiden ved i sine \xc3\xa6ldre \xc3\xa5r, m\xc3\xa5ske p\xc3\xa5virket af den skole af yngre landskabsmalere, der fra hans vejledning havde s\xc3\xb8gt ud i den frie natur, selv at studere Jyllands ejendommelige hede- og klitnatur p\xc3\xa5 f\xc3\xb8rste h\xc3\xa5nd og med en friskhed og naturlighed i fremstillingen, hvortil han, efter selve tidens krav, ikke havde vovet sig i sin ungdoms efter atelierets regler udf\xc3\xb8rte arbejder. _NEWLINE_M\xc3\xb8ller havde 1814 \xc3\xa6gtet sin plejes\xc3\xb8ster Anna Cathrine Margrethe Haase (f\xc3\xb8dt 1788), datter af kirurg Siegfried Christoph Andreas Haase og Charlotte Amalie f\xc3\xb8dt Brummerst\xc3\xa4dt. Han havde professor- og senere justitsr\xc3\xa5dstitel (1845), blev Ridder af Dannebrog 1829, Dannebrogsmand 1840 og d\xc3\xb8de 29. september 1854, medens hans enke overlevede ham til 1877._NEWLINE_Han er begravet p\xc3\xa5 Garnisons Kirkeg\xc3\xa5rd.'